 उमर अब्दुल्ला दी अगुआई आहली गठबंधन सरकार बी रिआसती दिएं पैहल्लिएं सरकारें पासेआ तै कीत्ते गेदे तोर तरीकें गी गै महत्त्व दिंदी नजरी आवा करदी ऐ ते सब्भनें थमां मता महत्त्व रिआसती प्रशासन च बदलाव गी दिंदे होई प्रशासनिक सुधारें गी शासन दा मुक्ख एजंडा बनाया ऐ।  मिनी कैबिनेट दी पैह्‌ली बैठक जेह्‌ड़ी सरकार दा गठन कीत्ते जाने दे इक म्हीने परैन्त कीत्ती गेई, ओहदे च सब्भने थमां पैह्‌ल्ला कम्म भारी गिनतरी च अधिकारिएं गी इक औहद्धे थमां दूए औहद्धे उप्पर बदलने दा कीत्ता गेआ ऐ।  एहदे च सब्भने थमां भद्दा पैहलु एह ऐ जे सरकार पासेआ प्रशासनिक फेरबदल लेर्ठ कोई तरीकाकार नेईं अपनाया जंदा ऐ।  बदलाव उस्सै चाल्ली दे हुंदे न जैसे पैह्‌ल्ले कीत्ते जंदे हे।  एह जां ते मुक्खमंत्री ते उंदे सैह्‌योगिएं दी प्रभाव कायम करने लेई कित्ते जंदे न जां फ्ही अपेन खास अधिकारिएं गी इनाम ते बाकिएं गी सजा देने लेई कीत्ते जंदे न।  कुसै बी ओहद्धे उप्पर नियुक्त कीत्ते जाने थमां पैह्‌ला ओहदी प्रतिभा, काबलियत ते तजर्बे गी नेईं दिक्खेआ जंदा ऐ।  इस बारी बी ऊऐ सब किश होआ जेहड़ा एहदे थमां पैहल्ले बी केईं बारी होई चुके दा ऐ।  खरे-मते अधिकारिएं गी नमें निर्देशें दे तैह्‌त समें थमां पैह्‌ल्ले गै बदली दित्ता गेआ जिसलै के अपने औहद्धे उप्पर समें थमां पैह्‌ल्ले गै स्थानांतरित करी दित्ता गेआ।  इस चाल्ली बिना सोचे समझे समें थमां पैह्‌ल्ले कीत्ते जाने आह्‌ले फरबदल रिआसती प्रशासन लेर्ठ ठीक नेई हैन।  नौकरशाहें दे लगातार कीत्ते जाने आह्‌ले तबादलें दा रिआसती प्रशासन गी खमरा-मता खामियाजा भुगतना पौंदा ऐ ते इस्सै बजाह कन्नै उंदी कार्यकुशलता च उस चाल्ली दा पेशेवर अंदाज नेईं ऐ जिस बाजह कन्नै आम लोकें दिएं हिक्खिएं ते उंदिएं जरूरतें गी पूरा करने च प्रशासन नाकाम रौहंदा ऐ।  इस चाल्ली दे बदलाव प्रशासन दी आम लोकें बक्खी जिम्मेवारी गी तबाह करी टकांदे नं मजूदा प्रशासनिक फेरबदल च केईएं अधिकारिएं गी उंदी पिच्छली नियुक्ति दे किश म्हीनें परैंत गै इक बारी फ्ही स्थानांतरित करी दित्ता गेआ। 